**Guillerme Vázquez Vázquez**, nado en Pontevedra en 1952, é un médico, profesor e político galego, integrante do Bloque Nacionalista Galego. O 10 de maio de 2009 foi designado por votación para ocupar o cargo de voceiro nacional deste partido, dimitindo do cargo tralas eleccións galegas de 2012.

Traxectoria
-----------

### Formación

Licenciado en Medicina e Cirurxía pola Universidade de Santiago de Compostela, foi profesor no IES Frei Martín Sarmiento de Pontevedra.

### Militancia política

Membro do BNG, foi elixido deputado do BNG no Parlamento de Galicia en 1993 pola circunscrición de Pontevedra, cargo que simultaneou co de concelleiro en Pontevedra a partir de 1995. En 1996 figura como cabeza de lista do BNG pola provincia de Pontevedra ás eleccións ao Congreso, e sae elixido. Renovou o posto no ano 2000 e dimitiu no ano 2003, polo que foi substituído por Olaia Fernández Dávila.

En 2003 volve ser elixido concelleiro en Pontevedra e ocupa diversas responsabilidades no goberno de coalición do BNG co apoio do PSdeG.

### Tras as eleccións galegas de 2009

Despois das eleccións galegas de 2009, e trala dimisión da executiva en pleno do BNG, abriuse un proceso de renovación dos organismos de dirección da fronte. Dentro dese proceso Guillerme Vázquez foi escollido para encabezar a lista impulsada pola Unión do Povo Galego e por militancia independente (coma o propio Guillerme Vázquez), denominada *Alternativa pola Unidade*, que o propón como candidato a Portavoz Nacional. Así, o 10 de maio de 2009 a súa candidatura foi a designada para ocupar a portavocía nacional do BNG, deixando o cargo no Consello Nacional do 27 de outubro de 2012.

### Tras as eleccións galegas de 2012

Despois das eleccións galegas de 2012, o Bloque Nacionalista Galego pasou de ter 13 a 7 deputados no Parlamento de Galicia perdendo un 46% dos sufraxios con respecto á anterior elección en favor de Alternativa Galega de Esquerda polo que dimitiu do seu cargo de Portavoz Nacional do BNG. Foi substituído o 17 de marzo do 2013 por Xavier Vence, e Guillerme volveu impartir clases clases no centro pontevedrés IES Frei Martín Sarmiento.

En 2014 anunciouse a súa elección como presidente da Fundación Galiza Sempre, cargo que ocupou ata o 2016, sendo sucedido por Francisco Jorquera.

Nas Eleccións Xerais de abril de 2019 en España foi candidato na lista do BNG ao Congreso dos Deputados pola Provincia de Pontevedra.

Notas
-----

1. ↑  Vázquez, novo voceiro nacional do BNG
2. ↑  "Guillerme Vázquez deixará de liderar o BNG tras a "reflexión" da derrota electoral", *Praza Pública*, 27 de outubro de 2012.
3. ↑  Beramendi, Mario (17/3/2013). "Guillerme Vázquez: «Non conseguirán destruir ao BNG»" *La Voz de Galicia* *(en castelán)*.
4. ↑  "Guillerme Vázquez vuelve a dar clase en el Frei Martín Sarmiento" *La Voz de Galicia* *(en castelán)*.
5. ↑  La Región. Agencias (19 de xaneiro de 2014). "La Fundación Galiza Sempre será dirigida por Guillerme Vázquez". Consultado o 08-03-2016.
6. ↑  Galego, BNG-Bloque Nacionalista. "Francisco Jorquera, novo presidente da Fundación Galiza Sempre". *BNG - Bloque Nacionalista Galego* (en castelán). Consultado o 2021-05-19.
7. ↑  "Candidatura por Pontevedra". *BNG - Bloque Nacionalista Galego*. Arquivado dende o orixinal o 31/03/2019. Consultado o 9/3/2019.

Véxase tamén
------------

|  |  |
| --- | --- |
|  | A Galicitas posúe citas sobre:  ***Guillerme Vázquez*** |

|  |  |
| --- | --- |
|  | Wikimedia Commons ten máis contidos multimedia na categoría:  ***Guillerme Vázquez Modificar a ligazón no Wikidata*** |

### Outros artigos

* Lista de deputados galegos no Congreso desde a Transición

|  |  |  |
| --- | --- | --- |
| Predecesor:**Anxo Quintana** |  **Portavoz Nacional do BNG** 2009–2013 | Sucesor:**Xavier Vence** |